b'\n_START_ARTICLE_\nNuotek\xc5\xb3 dumblo deginimas\n_START_PARAGRAPH_\nNuotek\xc5\xb3 dumblo deginimas\xc2\xa0\xe2\x80\x93 tai nuotek\xc5\xb3 dumblo apdorojimo technologija, skirta \xc5\xbeymiai suma\xc5\xbeinti dumblo kiekius nuotek\xc5\xb3 valyklose. Deginant dumbl\xc4\x85 i\xc5\xa1gaunama \xc5\xa1ilumin\xc4\x97 energija yra naudojama dumblo d\xc5\xbeiovinimui ir elektros energijos gamybai.\n_START_SECTION_\nNuotek\xc5\xb3 dumblo deginimo technologija\n_START_PARAGRAPH_\nDumblo deginimas vyksta deginimo krosnyje su ardynu (ketaus grotel\xc4\x97s krosnyse: jis dedamas pakuros apa\xc4\x8dioje\xc2\xa0\xe2\x80\x93 ant jo dega kuras), kurio zonose \xc4\xafrengtas individualus valdymas ir oro tiekimas. Pelen\xc5\xb3 pa\xc5\xa1alinimas i\xc5\xa1 ardyno vyksta automati\xc5\xa1kai. I\xc5\xa1 ardyno kar\xc5\xa1tos d\xc5\xabm\xc5\xb3 dujos teka \xc4\xaf \xc5\xa1ilumokait\xc4\xaf, kuris perduoda \xc5\xa1ilumin\xc4\x99 energij\xc4\x85 \xc4\xaf ma\xc5\xbeos duj\xc5\xb3 turbinos susl\xc4\x97gt\xc4\x85 technologin\xc4\xaf or\xc4\x85, o turbinos gamina elektr\xc4\x85. Taip pat, \xc5\xa1ilumokaitis pa\xc5\xa1ildo siurbiam\xc4\x85 or\xc4\x85 i\xc5\xa1tekan\xc4\x8diomis i\xc5\xa1metamosiomis dujomis prie\xc5\xa1 degimo kamer\xc4\x85. Atau\xc5\xa1intos d\xc5\xabm\xc5\xb3 dujos tiekiamos \xc4\xaf \xc5\xa1alinamo oro valymo \xc4\xafrenginius. Azoto oksid\xc5\xb3 valymas vykdomas pakopiniu deginimu ir d\xc5\xabm\xc5\xb3 duj\xc5\xb3 recirkuliacija. I\xc5\xa1metamosiose dujose esan\xc4\x8dios r\xc5\xabg\xc5\xa1\xc4\x8dios kenksmingos dujos, tokios kaip SO2 ir HCl, \xc5\xa1alinamos sausu sorbcijos procesu. \xc5\xa0alinamo oro valymas vykdomas plautuve, kuris \xe2\x80\x9ei\xc5\xa1plauna\xe2\x80\x9c dulki\xc5\xb3 daleles ir cheminius junginius i\xc5\xa1 \xc5\xa1alinamo oro. Organiniai junginiai, galintys sukelti kvapus, yra absorbuojami ir biologi\xc5\xa1kai skaidomi toliau esan\xc4\x8diame biofiltre.\n_START_SECTION_\nDeginimo nauda ir efektyvumas\n_START_PARAGRAPH_\nPagrindinis tikslas, kurio siekiama naudojant \xc5\xa1i\xc4\x85 dumblo apdorojimo technologij\xc4\x85, yra esminis dumblo kiekio suma\xc5\xbeinimas. D\xc4\x97l to labai suma\xc5\xbe\xc4\x97ja ka\xc5\xa1tai ir tar\xc5\xa1a, susijusi su dideliu dumblo kiekio transportavimu \xc4\xaf galutinio panaudojimo ar deponavimo vietas. Energijos kiekis, kuris yra gaunamas deginant dumbl\xc4\x85, yra apytikriai lygus energijos kiekiui, kuris sunaudojamas dumblui paruo\xc5\xa1ti (i\xc5\xa1d\xc5\xbeiovinti) ir sudeginti.\n_START_SECTION_\nDeginimo tr\xc5\xabkumai\n_START_PARAGRAPH_\nPagrindinis aplinkosaugos po\xc5\xbei\xc5\xabriu neigiamas dumblo deginimo aspektas yra kenksmingos med\xc5\xbeiagos i\xc5\xa1metamose dujose, reikalaujan\xc4\x8dios duj\xc5\xb3 i\xc5\xa1valymo. Kitas aspektas\xc2\xa0\xe2\x80\x93 pavojingos chemin\xc4\x97s med\xc5\xbeiagos \xc5\xa1lake, d\xc4\x97l ko \xc5\xa1lakas gali b\xc5\xabti priskirtas pavojing\xc5\xb3 atliek\xc5\xb3 grupei ir \xc5\xa1alinamas \xc4\xaf specialius pavojing\xc5\xb3 atliek\xc5\xb3 \xc5\xa1alinimo \xc4\xafrenginius.'